Prima măsură internă luată de Jandarmerie după violențele de la mitingul din 10 august: A fost schimbat purtătorul de cuvânt

La o lună și câteva zile de la reprimarea violentă a mitingului din 10 august, Jandarmeria Română a dat prima sancțiune internă: l-a schimbat pe purtătorul de cuvânt Marius Militaru. În locul său, duminică a fost trimis să dea declarații jurnaliștilor noul purtător de cuvânt, Alin Basoc (foto). Militaru a rămas în cadrul serviciului de comunicare al Jandarmeriei, dar nu va mai ieși la declarații.

Marius Militaru, purtător de cuvânt al Jandarmeriei Române, și Georgian Enache, purtătorul de cuvânt al Jandarmeriei Capitalei, au fost protagoniștii unor episoade controversate în contextul mitingului din 10 august.

Enache, de exemplu, a fost sursa unei dezinformări preluată și transmisă în seara de 10 august de întreaga presă: aceea că jandarmii ar fi fost atacați cu pungi cu urină și excremente.

“Au fost aruncate către jandarmi mai multe obiecte contondente, beţe de steaguri, bucăţi de asfalt şi chiar pungi cu excremente şi urină. (…) Trei jandarmi au fost răniţi. Unul ceva mai grav şi a avut nevoie de îngrijiri medicale, având o fractură de deget”, a declarat atunci, într-o intervenție telefonică la Antena 3, purtătorul de cuvânt al Jandarmeriei Capitalei, Georgian Enache. Afirmația referitoare la pungile cu urină și excremente nu a fost dovedită niciodată.

A doua zi, pe 11 august, purtătorul de cuvânt al Jandarmeriei Române, Marius Militaru, a produs o altă dezinformare: aceea că jandarmerița lovită în seara precedentă în Piața Victoriei are coloana fracturată și ar putea rămâne paralizată.

”Dincolo de intervențiile dificile de aseară, cea mai dificilă a fost să explicăm părinților colegei noastre că fata lor s-ar putea să rămână paralizată pe viață”, declarat Militaru. În realitate, jandarmerița agresată în Piața Victoriei a suferit câteva răni ușoare și, câteva zile mai târziu, a ieșit din spital alergând.

În cadrul aceleiași conferințe de presă de sâmbătă, 11 august, purtătorul de cuvânt al Jandarmeriei Capitalei, Georgian Enache, a explicat că după ce celelalte încercări ale forțelor de ordine de a calma spiritele nu au funcționat, ”s-a ajuns la ultima soluție, pe care și noi NE-O DOREAM, aceea a intervenției în forță”.

(Sursa foto: Pagina de Facebook a lui Alex Costache)